Ștefan Alexandru, bărbatul din Galaţi care anul trecut a dat foc unor oameni fără adăpost, a fost condamnat la 18 ani de închisoare. Sentinţa dată de Tribunalul Galaţi nu este însă definitivă.

Pe lângă detenție, incendiatorul este obligat la tratament medical de specialitate pe durata executării pedepsei și trebuie să achite 33.000 lei cheltuieli de spitalizare pentru victimele sale, plus 3.500 lei cheltuieli de judecată.

Anul trecut, pe 21 octombrie, în jurul orei 3:00, doi bărbați care trăiau sub cerul liber au fost incendiați în timp ce dormeau în fața unui magazin de pe strada Siderurgiștilor din Galaţi.

Cele două victime, în vârstă de 49 și 59 de ani, au murit la spital în decurs de o lună de la incident.

În urma anchetei, agresorul a recunoscut că a făcut gestul intenționat.

„A aprins pe deplin conștient hârtiile de ziar și le-a pus pe cele două victime pentru a da foc. (Reporter: Știa că sunt victimele acolo, sub cartoane?) Da, știa, verificase, a știut că sunt acolo și a aprins acele hârtii cu o brichetă pe care o avea asupra sa”, spunea Liliana Istrate, procuror la Parchetul de pe lângă Tribunalul Galați, anul trecut.